Review of the Financial Guidelines for the five-year period 2012 – 2017

om den femårige gennemgang af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforsikringsfondens aktiver

Indledning

Efter udløbet af EKSF-traktaten i 2002 besluttede medlemsstaterne at overføre aktiverne og passiverne til Det Europæiske Fællesskab (nu EU), men at holde dem adskilt fra det almindelige budget (protokollen om de finansielle konsekvenser af udløbet af EKSF-traktaten, der er knyttet til Nice-traktaten). Kommissionen er ansvarlig for den velordnede afvikling af passiverne og for at investere de eksisterende aktiver på kapitalmarkederne for at generere indtægter til finansiering af forskning i kul- og stålindustrien gennem Kul- og Stålforskningsfonden. Når afviklingen er afsluttet (i 2027), vil disse aktiver blive benævnt "Kul- og Stålforskningsfondens aktiver".

Den 1. februar 2003 vedtog Rådet tre beslutninger, der var nødvendige for gennemførelsen af protokollen, nemlig en generel beslutning (2003/76/EF) og beslutninger om fastsættelse af retningslinjer for forvaltningen af aktiverne (2003/77/EF) og for Kul- og Stålforskningsfondens forskningsprogram (2003/78/EF) erstattet af 2008/376/EF) .

I overensstemmelse med artikel 2 i Rådets beslutning 2003/77/EF tager Kommissionen hver femte år virkemåden og effektiviteten af de finansielle retningslinjer for forvaltningen af aktiverne i EKSF under afvikling (de "finansielle retningslinjer") op til vurdering og foreslår alle nødvendige ændringer. Den seneste vurderingsrapport blev forelagt i 2012, og der blev ikke foreslået ændringer. Der skal nu forelægges en ny femårig rapport.

Gennemgang af de finansielle retningslinjer for femårsperioden 2012-2017

I henhold til Rådets beslutning 2003/77/EF som ændret ved Rådets beslutning 2008/750/EF forvalter Kommissionen aktiverne i EKSF under afvikling, således at det sikres, "at der er midler til rådighed, når der er behov herfor, og således, at der opnås det størst mulige afkast, samtidig med at der fastholdes en høj grad af sikkerhed og stabilitet på lang sigt" (punkt 3 i bilaget til Rådets beslutning 2003/77/EF).

I betragtning af disse målsætninger har de finansielle retningslinjer fungeret godt i starten af femårsperioden 2012-2017, men på grund af den lange periode med lave renter synes de nu at være for restriktive til at sikre et effektivt grundlag for en forsvarlig kapitalforvaltningsstrategi, der giver tilfredsstillende resultater. På denne baggrund synes det hensigtsmæssigt at udvide investeringsmulighederne for at sikre en diversificering af porteføljen. Baseret på historiske data kan dette øge de forventede afkast på lang sigt, selv om det ikke kan garanteres, at det vil øge de konstaterede afkast, navnlig på kort og mellemlang sigt.

Markedsvilkårene har været meget udfordrende siden 2012, da afkastet har været meget lavt på euroobligationsmarkederne, primært på grund af lav økonomisk vækst og lav inflation. ECB's lempelige pengepolitik, og navnlig bankens obligationsopkøbsprogrammer, der blev iværksat i 2015, har styrket denne tendens. Afkastet har nu nået et historisk lavpunkt og er endog negativt. Den politiske usikkerhed har også ramt finansmarkederne og givet anledning til forskellige episoder med uro og volatilitet. De seneste eksempler er den græske krise og den britiske folkeafstemning om EU-medlemskab.

På denne baggrund var resultaterne siden den seneste gennemgang i 2012 positive. Beløb er således blevet udbetalt, når GD RTD har anmodet herom, og forrentningen af porteføljen har i øvrigt været tilfredsstillende i betragtning af markedsforholdene og de konservative investeringsretningslinjer. Porteføljen gav et samlet afkast på 8,3 % i perioden 1. juli 2012 – 31. december 2016. Der findes nærmere oplysninger i EKSF-årsberetningerne samt i bilaget til rapporten, hvor porteføljens sammensætning pr. december 2016 ligeledes kan ses (jf. ligeledes bilag I til denne rapport).

Porteføljens størrelse faldt en smule i løbet af denne femårsperiode, da det samlede afkast og nye modtagne bidrag ikke kompenserede for de samlede udgående pengestrømme på 216,4 mio. EUR, som blev overført til GD RTD og anvendt til finansiering af forskning i sektorer, der er knyttet til kul- og stålindustrien. Porteføljens samlede markedsværdi pr. 31. december 2016 var på 1,69 mia. EUR i forhold til 1,74 mia. EUR pr. 30. juni 2012, hvilket udgjorde et fald på ca. 2,8 %.

På trods af EKSF-porteføljens forholdsvis gode resultater sammenlignet med relevante benchmark har de indtægter, som er formålsbestemt til finansiering af forskningsprojekter i kul- og stålindustrien, været faldende i de senere år. Dette skyldes hovedsagelig de lave renter. Dette har reduceret afkastet betydeligt og mindsket de indtægter fra porteføljen, der kan stilles til rådighed for Kul- og Stålforskningsfonden.

Baggrund for ændringer og forslag vedrørende de finansielle retningslinjer

Baggrund